પ્રશાંત દયાળ (મેરાન્યૂઝ, અમદાવાદ): 2015માં ગુજરાતના લોકો અને યુવાનો સામે એક એકદમ યુવાન ચહેરો હાર્દિક પટેલ આવ્યો હતો. સતત વિવિધ પ્રશ્ને નિરાશ થયેલી પ્રજા અને ખાસ કરી પાટીદારોને લાગ્યુ હતું કે કદાચ તેમની સમસ્યાનો આ ઉત્તર બનશે, તેના કારણે ગુજરાતની સ્થાપના બાદ પહેલી વખત દસ લાખ લોકો હાર્દિક પટેલની અમદાવાદની જીએમડીસી મેદાન ખાતેની સભામાં ઉપસ્થિત થયા હતા. 2016માં ઉનાકાંડની ઘટના ઘટી હતી ત્યારે દલિતો સામે એક નવો નેતા જીજ્ઞેશ મેવાણી આવ્યો હતો. છેલ્લાં છ દાયકાથી દલિતો માટે અનેક નેતાઓ મેદાનમાં આવ્યા પણ તેમની નેતાગીરી દલિતોની સ્થિતિમાં સુધાર લાવી શકી નહીં, જેના કારણે દલિતોને લાગ્યુ કદાચ હવે તેમનો ખરાબ સમય પુરો થયો છે અને સારા દિવસોની શરૂઆત થશે. આવુ જ કંઈક અલ્પેશ ઠાકોરનું પણ હતું.